Том Ханкс
Том Ханкс () е американски актьор и режисьор, два пъти носител на Оскар, който играе значими роли в популярни и добре приети от критиката филми. Героите, чиито роли изпълнява, варират от уязвимия „Форест Гъмп“ в едноименния филм, вдъхновяващия герой във „Филаделфия“ до упорития командир в „Аполо 13“. В общи линии Ханкс е известен заради способността си да придава на героите си топлина. Пример за това са играта му в романтичната комедия „Безсъници в Сиатъл“, както и неуспехът му да изиграе ролята на гангстер в „Път към отмъщение“.

Ханкс е един от най-търсените актьори в Холивуд. Към 2012 г. филмите с негово участие са генерирали приходи от над 4,2 млрд. долара само на американския пазар и повече от 8,5 млрд. по света, което го нарежда на челно място във филмовата индустрия в това отношение.

За ролята на болния от СПИН Андрю Бекет във филма „Филаделфия“ Том Ханкс е награден през 1994 г. с Оскар за най-добър актьор. Само година по-късно получава втория си Оскар за ролята на умствено изостаналия Форест Гъмп в едноименния филм. Два последователни Оскара в категорията най-добър актьор преди Том Ханкс е успял да получи само актьорът Спенсър Трейси.

Биография

Ранни години 
Том Ханкс е роден на 9 юли 1956 г. в град Конкорд, Калифорния, САЩ. Баща му, Амос Мефорд Ханс, е пътуващ готвач с британски произход, а неговата майка, Джанет Мерилин, работи в болница. Нейният произход е от Португалия, като фамилията на нейното семейство е Фрага. Родителите му се развеждат през 1960 г., като Ханкс заедно с брат си, Лари, и сестра си, Сандра, отиват да живеят с баща си, докато най-малкото дете на фамилията, Джим, остава при майка си. По-големият му брат е професор по ентомология в Илинойския университет, а по-малкият е актьор и продуцент.

Следва в театралния департамент на Калифорнийския щатски университет в Сакраменто. По време на ученическите си години Ханкс не изпъква сред своите ученици и рядко прави впечатление на своите учители. Пред списание „Ролинг Стоунс“ той споделя: „Аз бях от непопулярните деца. Бях ужасно, а дори и болезнено срамежлив. В същото време обаче аз бях човекът, който подхвърляше забавни реплики, докато гледахме филми в клас. Не съм има проблеми или неприятности. Аз винаги бях добро, послушно и разумно момче.“ Той участва в училищни постановки, измежду които South Pacific, по време на обучението си в гимназията „Скайлайн“ в Оукланд, Калифорния Ханкс се записва да учи актьорско майсторство в колежа „Chabot“ в Хейуърд, Калифорния, а след две години се премества в Държавния калифорнийски университет.

В студентските си години Ханкс се запознава Винсънт Даунинг, директор на театралния фестивал „Great Lake“ в Кливланд, Охайо. След предложение от него Том Ханкс участва като стажант в представленията. Стажът му продължава три години, като по време на престоя си актьорът се запознава с почти всички аспекти на театралните продукции: осветление, декори и организация на постановките. Впоследствие това се оказва една от причините той да прекъсне следването си в университета. По това време той е удостоен с наградата за най-добър актьор на Асоциацията на критиците в Кливланд за превъплъщението му в Протей в шекспировата комедия „Двамата веронци“ през 1978 г. Това е едно от малкото участия на Том Ханкс, в които той играе ролята на злодей.

Личен живот 

От 1978 г. Ханкс е женен за американската актриса Саманта Люъс (1952 – 2002) (). Съвместният им живот продължава до 1987 г., когато се развеждат. От първия си брак Ханкс има син и дъщеря, Колин Ханкс ()(роден през 1977 г.), който е актьор, и Елизабет Ан () (родена през 1982 г.).

През 1988 г. Ханкс сключва брак с актрисата Рита Уилсън (), която е от българо-гръцки произход, но държи повече на гръцките си корени. Нейното рождено име е Маргарита Ибрахимова, а баща ѝ, Хасан Халилов Ибрахимов, е помак, родом от село Брещене. Двамата първоначално се срещат по време на снимките на телевизионното шоу „Bosom Buddies“, но връзката им започва при заснемането на историческия филм „Доброволци“. Том и Рита имат двама сина: Честър Марлон (роден през 1990 г.), който има дребна роля по време на студентските си години в Индиана Джоунс и кралството на кристалния череп, и Труман Теодор (роден през 1995 г.).

Ханкс има двойно гражданство – американско и гръцко. Той е православен християнин, енориаш и попечител на гръцката православна църква Saint Sophia в Лос Анджелис.

Други дейности 
Ханкс подкрепя програмата за човешки полети в космоса на НАСА и е член на National Space Society. Той споделя, че като малък е мечтаел да стане космонавт, но, както сам казва, не е имал нужните математически познания. Актьорът е част от продуцентския екип на минисериала на HBO От Земята до Луната (), проследяващ експедициите на програмата „Аполо“ за изпращане на хора до Луната през 60-те и началото на 70-те години на ХХ век.

Том Ханкс участва в написването на сценария и продуцирането на „Великолепна пустош: ходене по Луната 3D“ (), IMAX продукция за кацанията на Луната. Ханкс озвучава и премиерата на шоуто Passport to the Universe в планетариума „Хайдън“, намиращ се в Американския музей по естествена история в Ню Йорк.

През 2006 г. Американската комическа фондация удостоява Ханкс с наградата „Дъглас Мороу“, която се присъжда ежегодно на личности или организации, които имат съществен принос за повишаване на осведомеността на обществото за космическите програми.

През юни 2006 г. Ханкс е приет за почетен член на „Залата на славата“ на рейнджърите от американската армия, в знак на признателност към негово въплъщение в ролята му на капитан Джон Милър във филма Спасяването на редник Райън. Въпреки че не успява да присъства на церемония за приемането му, той е първият актьор, удостоен с подобна чест.

На името на актьора е кръстен астероидът 12818 Tomhanks, открит през 1996 г. от наблюдателя Кит Пийк.

Филмография

Режисьор 
 1998 – „От Земята до Луната“, епизод „Можем ли да го направим?“ (също и продуцент)
 2001 – „Братя по оръжие“, епизод „На кръстопът“ (също и продуцент заедно със Стивън Спилбърг)
 2011 – „Лари Краун“

Източници

Външни препратки 

 
 
 Том Ханкс в Movies-BG.org

Американски актьори и актриси
Американски режисьори
Американски театрални актьори и актриси
Американски озвучаващи актьори
Носители на „Оскар“
Носители на Златен глобус
Носители на награда Еми
Носители на награда „Сатурн“
Американски християни
Личности (Конкорд - Калифорния)